SET ปิดเช้าพุ่ง 11 จุด ตามดาวโจนส์กระฉูด 211 จุด รับPMIจีนสูงสุดรอบ6เดือน หนุนเศรษฐกิจโลก
SET ปิดเช้าพุ่ง 11 จุด ตามดาวโจนส์กระฉูด 211 จุด รับPMIจีนสูงสุดรอบ6เดือน หนุนเศรษฐกิจโลก โดยดัชนีปิดเช้านี้ที่ระดับ 1,649.36 จุด เพิ่มขึ้น 10.71 จุด หรือ 0.65% มูลค่าการซื้อขาย 2.23 หมื่นลบ. 
1 เม.ย. 2562

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ที่ระดับ 1,649.36 จุด เพิ่มขึ้น 10.71 จุด หรือ 0.65% มูลค่าการซื้อขาย 2.23 หมื่นลบ. ขณะที่ดัชนีอุตสาหกรรมดาวโจนส์ เมื่อวันที่ 29 มี.ค.62 ปิดที่ระดับ 25,928.68 จุด ปรับตัวเพิ่มขึ้น 211.22 จุด หรือ 0.82%
10 หุ้นดันดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นตามตลาดหุ้นในภูมิภาคเอเชียที่เช้านี้ส่วนใหญ่เคลื่อนไหวในแดนบวก หลังจากคลายความกังวลเกี่ยวเศรษฐกิจโลกชะลอตัว เนื่องจากตัวเลข PMI ภาคการผลิตของจีนสูงสุดในรอบ 6 เดือน และก่อนหน้านี้อัตราผลตอบแทนพันธบัตรระยะยาวอยู่ในระดับที่ต่ำกว่าอัตราผลตอบแทนพันธบัตรระยะสั้น แต่ขณะนี้พลิกกลับขึ้นไปเป็นบวก ทำให้ความกังวลคลี่คลายลง จึงเป็นบวกต่อหุ้นและสินทรัพย์เสี่ยง
ส่วนบ้านเราก็ยังมีเรื่องปัจจัยทางการเมืองที่ยังมีความไม่แน่นอน แต่ช่วงที่ผ่านมาหุ้นไทยปรับตัวขึ้นไปน้อยกว่าภูมิภาค โดยขึ้นมาแค่ 4% ขณะที่ภูมิภาคปรับขึ้นไปถึง 11% ทำให้ตลาดบ้านเรามีโอกาสที่จะปรับตัวขึ้นไปต่อได้
แนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะยืนในแดนบวกได้ หากขึ้นทดสอบแนวเส้นค่าเฉลี่ย 200 วันที่ 1,655 จุดแล้วผ่านไปได้ทิศทางจะเป็นขาขึ้น และมีแนวทดสอบถัดไปที่ 1,670-1,700 จุด ส่วนแนวรับให้ไว้ที่ 1,646 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL  มูลค่าการซื้อขาย 1,327.75 ล้านบาท ปิดที่  75.75 บาท เพิ่มขึ้น 1.00 บาท
PTT    มูลค่าการซื้อขาย 1,161.65 ล้านบาท ปิดที่  48.25 บาท เพิ่มขึ้น 0.25 บาท
SCB    มูลค่าการซื้อขาย   957.35 ล้านบาท ปิดที่ 131.50 บาท  ลดลง 0.50 บาท
PTTEP  มูลค่าการซื้อขาย   758.36 ล้านบาท ปิดที่ 127.00 บาท เพิ่มขึ้น 1.50 บาท
MTC    มูลค่าการซื้อขาย   744.46 ล้านบาท ปิดที่  45.75 บาท เพิ่มขึ้น 1.75 บาท